На тэрыторыі, якая амаль цалкам супадае з арэолам пражывання яцвягаў, лакалізуецца геаграфічная назва Чорная Русь, якой, як вядома, ніколі не існавала ў выглядзе нейкага дзяржаўнага ці хаця б проста адміністратыўнага ўтварэння. Алесь Белы лічыць гэтую назву прыдуманай еўрапейскімі географамі-схаластамі на ўзор і ў процівагу Русі Белай, відаць, не раней за XIV ст. Разам з тым ён мяркуе тэарэтычна мажлівым перанясенне крыжацкімі храністамі каларыстычнай маркіроўкі розных плямёнаў старажытных прусаў (яцвягі былі адным з іх) на “рускія” землі. Пры гэтым навукоўца спасылаецца на “Хроніку зямлі Прускай” Пётры з Дусбурга, дзе сярод іншага паведамляецца, што прусы мелі культ коней і адны прускія плямёны карысталіся выключна белымі коньмі, іншыя – выключна чорнымі.